重陽領客以老杜舊日重陽日詩分韻凡賓主十八人得不字
作者：魏了翁
朝代：宋

paragraphs: 天根歛秋陽，雨畢水歸藪。
胡爲爽常度，白晝變昏黝。
農功將納場，餘秉尚棲畝。
昨朝告方社，卷去日中蔀。
羲和鞭六龍，爲我作重九。
雲頑驅復來，渾未識臧不。
終然劃劙之，金鎞發矇瞍。
所忻陽德競，吾豈爲杯酒。
悠然見南山，陶公意何厚。
况今祠太宮，羣公正奔走。